b'\n_START_ARTICLE_\nSteveni universum\n_START_SECTION_\nSisututvustus\n_START_PARAGRAPH_\n\xe2\x80\x9cSteveni universumi\xe2\x80\x9d sarja tegevus toimub linnas nimega Beach City. Crystal Gemid elavad seal oma antiikses ranna\xc3\xa4\xc3\xa4rses templis ning nende elu eesm\xc3\xa4rgiks on kaitsta Maa elanikke koletiste ja muu kurja eest. Crystal Gemid on surematud maagilistega v\xc3\xb5imetega superkangelased, kes projekteerivad oma olemuse tuumaks olevatest kalliskividest humanoidseid, naissoost kehasid. Nende tiimi liikmed on nimetatud neile v\xc3\xb5imeid andvate (pool-)v\xc3\xa4\xc3\xa4riskivide j\xc3\xa4rgi: Garnet (eesti k. granaat), Amethyst (eesti k. amet\xc3\xbcst), Pearl (eesti k. p\xc3\xa4rl) ja Steven.\n_START_SECTION_\nPeategelane\n_START_PARAGRAPH_\nSteven on puberteedieelikust poiss, pooleldi inimene ja pooleldi Crystal Gem. Ta on pontsakas, oma olemuselt r\xc3\xb5\xc3\xb5msameelne, v\xc3\xa4ga aktiivne ja empaatiav\xc3\xb5imeline. Ta p\xc3\xa4ris oma nabaaugus asuva kalliskivi emalt, Crystal Gemide kunagiselt juhilt Rose Quartzilt. Rose Quartz ohverdas end selle nimel, et Steven saaks s\xc3\xbcndida.  J\xc3\xa4rk-j\xc3\xa4rgult avastab Steven oma maagilisi v\xc3\xb5imed, mille ta p\xc3\xa4ris emalt koos kalliskiviga, ning p\xc3\xbc\xc3\xbcab neid paremini kontrollima \xc3\xb5ppida. Tema v\xc3\xb5imeteks on n\xc3\xa4iteks kilbi ja kaitsva roosa mulli v\xc3\xa4lja manamine oma kalliskivist, aga ka \xc3\xbchtesulamine (ing. k. fusion) ehk erinevate Gem-ide identiteetide ja kehade sulamine \xc3\xbchtseks, uueks ja v\xc3\xb5imsamaks isikuks.\n_START_SECTION_\nOlulisemad tegelased\n_START_PARAGRAPH_\nSteven saadab oma p\xc3\xa4evad m\xc3\xb6\xc3\xb6da koos oma inimesest isa Gregi, s\xc3\xb5bra Connie, roosast l\xc3\xb5vist lemmikloomaga nimega Lion, teiste Beach City elanike ja Crystal Gemidega. Steveni isal pole maagilisi v\xc3\xb5imeid, k\xc3\xbcll aga armastab ja toetab ta oma poega k\xc3\xb5igis tema muredes ja seiklustes. Ta elab v\xc3\xa4ikses kaubikus ning t\xc3\xb6\xc3\xb6tab autopesulas, kuid ta t\xc3\xb5eline kirg on muusika. Aja m\xc3\xb6\xc3\xb6dudes on Gregil ka aina suurem mentori roll oma poja arengus. Steven aitab tihti Gemidel missioonidel koletistega v\xc3\xb5idelda ja maailma p\xc3\xa4\xc3\xa4sta, aga talle meeldib nendega ka lihtsalt aega veeta._NEWLINE_Esimese hooaja l\xc3\xb5puks saab Steven teada, et Amethyst, Pearl, Garnet ja Crystal Gemide juht Rose Quartz p\xc3\xa4rinevad planeedilt nimega Homeworld. Umbes 5000 aastat enne sarja tegevuse algust oli leidnud aset s\xc3\xb5da Crystal Gemide ja Homeworldi vahel. Crystal Gemidest m\xc3\xa4ssajaid oli siis veel palju ja nad p\xc3\xbc\xc3\xbcdsid p\xc3\xa4\xc3\xa4sta Maad, mida Homeworld h\xc3\xa4vitada soovis, ning see \xc3\xb5nnestus neil, k\xc3\xbcll aga suurte ohverdustega. Ellu j\xc3\xa4idki vaid nemad neli ning nad otsustasid j\xc3\xa4\xc3\xa4da Maa peale elama, et planeeti Homeworldi ja erinevate koletiste eest edasi kaitsta.\n_START_SECTION_\nSarja l\xc3\xbchikokkuv\xc3\xb5te\n_START_PARAGRAPH_\nEsimese hooaja l\xc3\xb5pus kohtab Steven Peridoti ja Jasperit, kes olid saadetud Homeworldilt Maale planeeti h\xc3\xa4vitama. Peridotist saab teises hooajas Crystal Gemide liitlane ja ta aitab neil \xc3\xa4ra hoida Maa h\xc3\xa4vitamise georelva (geo-weapon) poolt, mille Homeworld oli planeedi sisse istutanud. Kolmandas hooajas kolib Lapis Lazuli, s\xc3\xb5ja ajal peeglisse vangistatud Gem, koos Peridotiga Maale elama ning Jasper alistatakse. Samuti saab Steven teada, et ta ema oli s\xc3\xb5ja l\xc3\xb5pus tapnud Pink Diamondi, \xc3\xbche neljast Gemide impeeriumi valitsejatest. Neljanda hooaja jooksul \xc3\xb5pib Steven tundma Blue ja Yellow Diamondit, teisi Homeworldi valitsejaid, ning ka nemad saavad teadlikuks Steveni olemasolust. Viiendas hooajas \xc3\xbctleb Pearl Stevenile, et tegelikult oli tema ema Pink Diamond, kes teeskles iseenda surma, et oma identiteet Rose Quartziks vahetada. Steven kasutab uusi teadmisi, et veenda teise Diamonde vastutust v\xc3\xb5tma ja aitama tal parandada k\xc3\xb5ik h\xc3\xa4ving, mida s\xc3\xb5da oli p\xc3\xb5hjustanud.\n_START_SECTION_\nAutori kogemus animasarjadega\n_START_PARAGRAPH_\nRebecca Sugar sattus Cartoon Networki t\xc3\xb6\xc3\xb6le, kui ta keskkoolis ise avaldatud koomiksid j\xc3\xa4id silma Pendleton Wardile, multikasarja \xe2\x80\x9cAdventure Time\xe2\x80\x9d autorile. Sugarist sai 2009. aastal, p\xc3\xa4rast New Yorgis School of Visual Arts l\xc3\xb5petamist, \xe2\x80\x9cAdventure Time\xe2\x80\x9d sarja kirjutaja ja storyboard kunstnik. Rebecca Sugar oli mitmete sarja enim armastatud ja ka kriitikute poolt hinnatud episoodide ning laulude autor. M\xc3\xb5nda aega t\xc3\xb6\xc3\xb6tas ta korraga m\xc3\xb5lema sarja juures, aga 2013. aastal pidi Sugar lahkuma \xe2\x80\x9cAdventure Time\xe2\x80\x9d\xe2\x80\x99ist, sest linastus tema enda sari \xe2\x80\x9cSteveni universum\xe2\x80\x9d. Sugarist sai esimene naissoost sarja ainuautor Cartoon Networkis.\n_START_SECTION_\nSeosed autori eluga\n_START_PARAGRAPH_\nSarja peategelane, pontsakas umbes 12-aastane Steven, p\xc3\xb5hineb suuresti Sugari enda samanimelisel vennal, kes joonistab sarjale taustu ja keda Rebecca Sugar v\xc3\xa4ga armastab, \xc3\xb6eldes, et nad on lapsest saati olnud v\xc3\xa4ga l\xc3\xa4hedased, parimatest s\xc3\xb5pradest \xc3\xb5de-vend. Nad veetsid lastena palju aega koos vaadates multikaid, joonistades koomikseid ja vahetades omavahel ideesid. Nende vanemad olid m\xc3\xb5lemad animatsioonif\xc3\xa4nnid ja toetasid laste loomingulist tegevust. Beach City on inspireeritud erinevatest ranna\xc3\xa4\xc3\xa4rsetest linnakestest, kus Sugar oma vennaga lapsena aega veetis. Steven Sugari s\xc3\xb5nul on tema \xc3\xb5de hea \xc3\xbclemus, kes on v\xc3\xa4ga austav ja usaldav oma tiimi vastu ning j\xc3\xa4tab k\xc3\xb5igile loomingulist vabadust. Ta ootab k\xc3\xb5igilt loojatelt, et nad lisaks sarja midagi isiklikku ja \xc3\xbcritab teha stuudiokeskonna v\xc3\xb5imalikult loominguliseks._NEWLINE_Rebecca Sugar kontrollib sarja \xc3\xbcle\xc3\xbcldist esteetikat. Talle oli t\xc3\xa4htis, et "Steveni universum" r\xc3\xa4\xc3\xa4giks talle personaalsetest teemadest ja see, et ta on nii isiklikul tasemel sarja kaasatud on ehk ka suur osa sellest, miks sari nii populaarseks sai. Ta \xc3\xbcritas panna oma sarja kokku k\xc3\xb5ike, mida ta multifilmide juures armastab, aga samas lisada ka neid elemente, mis ta tundis, et polnud teistes sarjades veel olemas, aga mida ta v\xc3\xa4ga tahaks animatsioonis n\xc3\xa4ha.\n_START_SECTION_\nLGBT teemad\n_START_PARAGRAPH_\nSarjas esinevad LGBTQ+ teemad p\xc3\xb5hinevad suuresti Sugari enda kogemustel biseksuaalse naisena. Esimese peavoolumeedia animasarjana oli "Steveni universumis" lesbi abieluettepanek ja -pulm. Crystal Gemid on aga n\xc3\xa4iteks sootud, millega v\xc3\xa4ljendab Sugar ka enda seksuaalset identiteeti. Nende teemade k\xc3\xa4sitlemisega on \xe2\x80\x9cSteveni universumist\xe2\x80\x9d saanud paljude LGBTQ+ noorte p\xc3\xa4\xc3\xa4steliin.\n_START_SECTION_\nSarja sihtr\xc3\xbchm\n_START_PARAGRAPH_\nRebecca Sugarile oli ka oluline, et tema sari ei oleks m\xc3\xb5eldud kindlale vanuser\xc3\xbchmale, vaid seda naudiksid nii lapsed, teismelised kui ka t\xc3\xa4iskasvanud: et sarjal oleks erinevaid tasandeid, ja pea igal naljal oleks ka suurem m\xc3\xb5te taga, nii et neid pole v\xc3\xb5imalik \xc3\xbcksteisest eraldada. Kuidas seda teha, \xc3\xb5ppis ta t\xc3\xb6\xc3\xb6tades \xe2\x80\x9cAdventure Time\xe2\x80\x9d kallal. Lisaks on tema jaoks t\xc3\xa4htis, et \xe2\x80\x9cSteveni universumi\xe2\x80\x9d lugu ja tegelased oleksid k\xc3\xb5igi jaoks ligip\xc3\xa4\xc3\xa4setavad ja inimesed m\xc3\xb5istaksid sarja sisemist loogikat, hoolimata sellest, et see sari on v\xc3\xa4ga unikaalne. Rebecca s\xc3\xb5nul saab seda saavutada siis, kui sari saab olla nauditav nii neile, kes otsivad sellest s\xc3\xbcgavamat m\xc3\xb5tet ja hoolivad v\xc3\xa4ga loost, aga ka neile, kes tahavad lihtsalt l\xc3\xb5busalt aega veeta.\n_START_SECTION_\nAvalikkuse tagasiside\n_START_PARAGRAPH_\n\xe2\x80\x9cSteveni universum\xe2\x80\x9d on oma viienda hooaja l\xc3\xb5puks saanud tohutult populaarseks nii laste kui ka nende vanemate hulgas, kogudes enda \xc3\xbcmber suure hulga f\xc3\xa4nne. Sarja on j\xc3\xa4rjekindlalt kiidetud selle r\xc3\xb5\xc3\xb5msuse, emotsionaalse intelligentsuse, muusika (sarjas on lauludega esinenud nii Estelle kui ka Patti LuPone), n\xc3\xbcansirikaste sisemaailmatega tegelaste ja eriti sarja geilikkuse p\xc3\xa4rast. \xe2\x80\x9cSteveni universum\xe2\x80\x9d on j\xc3\xa4relej\xc3\xa4tmatult lapsik, aga samas ka tohutult t\xc3\xb5sine ning l\xc3\xa4binisti positiivne. Lisaks on sarja l\xc3\xa4bivaks teemaks armastus igas selle vormis. V\xc3\xb5rdselt ekraaniaega on p\xc3\xbchendatud koletistega v\xc3\xb5itlemisele kui tegelastevaheliste sidemete k\xc3\xa4sitlemisele, olgu selleks s\xc3\xb5prus, emaarmastus v\xc3\xb5i romantiline armastus._NEWLINE_Sarja peategelane Steven ei ole iseloomult traditsiooniliselt maskuliinne. Ta ei karda n\xc3\xa4idata v\xc3\xa4lja emotsioone oma s\xc3\xb5pradele v\xc3\xb5i perele, ta tunneb ennast sama mugavalt veetes aega naistega, nagu ta parim s\xc3\xb5ber Connie v\xc3\xb5i Crystal Gemid kui teiste omavanuste poiste v\xc3\xb5i oma isa Gregiga. Steven ei lahenda tihtipeale oma probleeme j\xc3\xb5uga, vaid kaitseb Maad olles ta ise: \xc3\xbclimalt empaatiav\xc3\xb5imeline, abivalmis ja hooliv. Keegi teistest tegelastest ei pane Stevenit selle t\xc3\xb5ttu p\xc3\xb5lu alla, et ta eriab traditsioonilisi soorolle, vaid teda hinnatakse tihti just seet\xc3\xb5ttu, et ta on v\xc3\xb5tnud nii avalikult omaks m\xc3\xb5lemad pooled endast: naiseliku ja meheliku poole._NEWLINE_Sarja roll selle f\xc3\xa4nnide eludes on tihti sama teraapiline kui esteetiline. Paljude LGBTQ+ noorte f\xc3\xa4nnide jaoks on \xe2\x80\x9cSteveni universum\xe2\x80\x9d p\xc3\xa4\xc3\xa4steliiniks, kohaks, kus suhelda endaga sarnaste inimestega ja kus tunda end turvalisena. Rebecca Sugar, v\xc3\xb5i nagu teda m\xc3\xb5nede f\xc3\xa4nnide poolt hellitavalt kutsutakse, \xe2\x80\x9cSugar Mama\xe2\x80\x9d, on selle sooja ja toetava kogukonna keskmeks. F\xc3\xa4nnid teavad, et Sugar m\xc3\xb5istab neid ja kuulab nad \xc3\xa4ra ning julgevad jagada temaga oma kogemusi sellistel isiklikel teemadel nagu sooline identiteet, paanikahood v\xc3\xb5i depressioon. Rebecca Sugar on \xc3\xb6elnud, et sellep\xc3\xa4rast, et ta on ka ise samasugune f\xc3\xa4nn nagu seda on \xe2\x80\x9cSteveni universumi\xe2\x80\x9d austajad, tunneb ta, et m\xc3\xb5istab neid. Kuid igas kogukonnas on musti lambaid, ja nii on ka \xe2\x80\x9cSteveni universumi\xe2\x80\x9d f\xc3\xa4nnide hulgas ette tulnud \xc3\xbcksteise ja isegi sarja tegijate kiusamist ja m\xc3\xb5nitamist.\n_START_SECTION_\n"Steveni universum" muus meedias\n_START_PARAGRAPH_\n\xe2\x80\x9cSteveni universum\xe2\x80\x9d pole vaid multikasari: selle kaubam\xc3\xa4rgi alla kuuluvad ka koomiksid, videom\xc3\xa4ngud nagu nt. \xe2\x80\x9cSave the Light\xe2\x80\x9d, muusikaskoori album (soundtrack album), New York Times bestsellerist lasteraamat \xe2\x80\x9cThe Answer\xe2\x80\x9d ja veel muidki meeneid, nagu n\xc3\xa4iteks Steveni riided.'